### Beslutning

Godkendt.

### Sagsfremstilling

## Resume og sagens baggrund

Budgetaftalen for 2024 indeholder en reduktion på 50.000 kr. årligt i udgifterne til den politiske betjening gældende fra 2024 og frem. Forslag til udmøntning forelægges nu til politisk behandling.

## Indstillinger

Direktøren indstiller, at sagen godkendes.

## Behandling

Økonomiudvalg, Kommunalbestyrelse.

## Sagsfremstilling

Kommunalbestyrelsen har besluttet, at der i 2024 og frem skal spares 50.000 kr. årligt på den politiske betjening i organisationen. Forslaget er blevet fremlagt som del af råderumskataloget for budget 2024.

Reduktionen forventes jf. råderumsforslaget at blive hentet på mødeafvikling af møder med politisk deltagelse. Reduktionsmulighederne knytter sig dermed til diæter, befordringsgodtgørelse og forplejning.

Besparelsesmulighederne begrænses af, at diæter er reguleret af nationalt fastsatte takster, kommunalbestyrelsens medlemmer modtager et fast årligt honorar, samt at befordringsgodtgørelse er statens lave takst.

Besparelsespotentialet ses primært på at reducere mødefrekvensen for de møder, hvor der udbetales diæter til medlemmer, som ikke er med i kommunalbestyrelsen. Dermed kan der primært spares på diæter men også på forplejningen og befordringsgodtgørelse.

På baggrund af overstående foreslås at reducere mødefrekvensen i Seniorrådet og i Handicaprådet. Begge råd planlægger 11 årlige møder. Desuden afholdes en række dialogmøder med de relevante politiske fagudvalg. Der udbetales diæter ved de ordinære møder såvel som ved dialogmøderne. Særligt Seniorrådet holder desuden en række andre møder og arrangementer, som bidrager til at kvalificere deres arbejde. Der udbetales befordringsgodtgørelse men ikke diæter ved disse møder.

Administrationen har afholdt møde med formændene for de to råd for at orientere om de mulige besparelser samt drøfte, hvordan en eventuelt besparelsen bedst vil kunne hentes på en måde, som er til mindst mulig gene for rådenes arbejde.

Administrationen foreslår, at der fremadrettet planlægges 6 årlige møder i Handicaprådet. Den nuværende kadence for dialogmøder, hvor Handicaprådet mødes med de relevante fagudvalg hvert andet år fastholdes, men møderne søges fra 2024 placeret sådan, at møde i Handicaprådet, dialogmødet og evt. fagudvalgsmøde afholdes samme dag. Besparelsespotentialet ligger i, at der kun udbetales én diæt pr. medlem pr. dag.

For Seniorrådets vedkommende foreslår administrationen, at der fremadrettet planlægges 9 årlige ordinære møder. Desuden foreslås, at der ikke planlægges med faste dialogmøder, men at rådet i stedet har mulighed for at invitere repræsentanter for et fagudvalg til en drøftelse i forbindelse med et møde i Seniorrådet. Der ændres ikke ved rådets muligheder for at deltage i andre møder af relevans for udvalgets arbejdet.

Ovenstående tiltag kan give en anslået årlig besparelse på 50.000 kr. årligt.

Foruden den beskrevne besparelse vil reduceret mødefrekvensen også betyde en reduktion i medgået tid for administrationen. Denne besparelse er dels knyttet til mødedeltagelse og dels knyttet til forberedelsestid til dagsordensproduktion og anden mødeforberedelse. Denne besparelse kan dog ikke indregnes som en del af ovenstående reduktion, da den indgår i den administrative besparelse knyttet til administrationsprogrammet. Dette fremgår også af råderumsforslaget.

Den ønskede reduktioner ikke indarbejdet i mødekalenderen for 2024. Dermed er der behov for at justere mødekalenderen for 2024 snarest. Dette foreslå at ske fra august 2024.

Konkret foreslås, at de 5 ordinære møder i Handicaprådet fra august og året ud reduceres til 3, og at planlagte dialogmøder i Seniorrådet fra august og året ud annulleres.

## Økonomiske konsekvenser

Besparelsen hentes på budgettet til Seniorråd og Handicapråd. Besparelsen vil kunne få halvårsvirkning for 2024 og fuld virkning fra 2025. Den manglende besparelse for 2024 vil kunne håndteres via overførsler og udlignes over tid.

### Sagens forløb

22/05/2024 Økonomiudvalget
Anbefales.